ফেলানীকে হত্যার ঘটনায় করা মামলায় দু’দফা নির্দোষ বলে বিবেচিত হয়েছেন ভারতীয় সীমান্তরক্ষী বাহিনীর (বিএসএফ) অভিযুক্ত সদস্য অমিয় ঘোষ। বিএসএফ’র নিজস্ব আদালতে জেনারেল সিকিউরিটি ফোর্সেস কোর্ট (জিএসএফসি) প্রথমে অমিয় ঘোষকে নির্দোষ রায় দেন। পুনর্বিবেচনার পরও তারা সেই রায় বহাল রেখেছেন। ২০১৫ সালের ২ জুন বৃহস্পতিবার ভারতের কোচবিহারে বিএসএফ’র ১৮১ ব্যাটালিয়নের সদর দপ্তরের সোনালি ক্যাম্পে আদালত বসে। কোর্ট মার্শাল সমতুল্য এই নিজস্ব আদালত অভিযুক্তকে বেকসুর খালাস দেন। আদালতের প্রধান ছিলেন বিএসএফ আধিকারিক সি পি ত্রিবেদী। পাঁচজন সদস্য মূল মামলার শুনানিতে বিচারক ছিলেন। ২০১৩ সালের ৬ সেপ্টেম্বর জিএসএফসি ফেলানী হত্যা মামলায় অভিযুক্ত অমিয় ঘোষকে নির্দোষ বলে রায় দেন। সেই রায় যথার্থ মনে না হওয়ায় পুনর্বিবেচনার আদেশ দিয়েছিলেন বাহিনীর মহাপরিচালক। পুনর্বিবেচনার কাজ শুরু করতে প্রায় এক বছর লেগেছিল। এ সময় তিনবার পুনর্বিবেচনার কাজ স্থগিতও করা হয়।